Rekords spat op die Barry Lok-byeenkoms | Netwerk24
Deur Marius Nortjé 11 September 2019 05:00
Zonica Lindeque van Randburg in aksie.
Dit is weliswaar nog vroeg in die seisoen, maar aan talent en geesdrif was daar geen tekort op die Barry Lok-byeenkoms Vrydag by die Hoërskool Noordheuwel nie.
Atlete van die Hoërskole Garsfontein, Waterkloof, Randburg, Kempton Park, Prestige Kollege en die gasheer Noordheuwel het gewys dat daar dié seisoen na groot atle-tiek uitgesien kan word.
Zonica Lindeque van Randburg het twee skitterende rekords opgestel en volpunte op die Absa-tabel verdien.
Zonica het die diskusgooi-rekord vir meisies o.15 verpletter met 'n afstand van 41,91 m en gewys waar Dawid die wortels gegrawe het met 'n rekordafstand van 15,65 m in die gewigstoot vir meisies 0.15.
Zonica het met al twee baanitems 1 200 punte op die Absa-tabel verdien.
'n Atleet wat 'n groot atletiek-toekoms voor hom het is Ulrich van Tonder van die Hoërskool Garsfontein in Pretoria.
Hy het sy debuut in hoërskole-atletiek gemaak met 'n uitstekende wen-afstand in die spiesgooi vir seuns o.14 van 55,34 m, terwyl hy eintlik nog in die o.13-ouderdomsgroep moes deelneem.
Skryf maar sy naam iewers neer.
As dit so begin, kan al wat 'n atletiek-ondersteuner is uitsien na 'n skitterende seisoen wat voorlê.
Ulrich van Tonder wéét hoe om 'n spies te gooi.Foto's: MARIUS NORTJÉ
Neake Esterhuysen van die Hoërskool Waterkloof sweef deur die lug tydens die verspring vir meisies o.17 wat sy met 'n afstand van 4,77 m gewen het.
Luhan Wolmerans (middel) van Noordheuwel hardloop baie gerieflik om die draai tydens die 200 m vir seuns o.15 om sodoende die uitdun te wen. Sy tyd van 23,19 s het vir hom 'n silwer medalje in die sak gebring. Thapelo Dithebe van Prestige Kollege het in die vierde plek klaargemaak in 'n tyd van 23,32 s terwyl Zander van Dam van Kempies in die negende plek klaar gemaak het in 'n tyd van 25,65 s.